ការសម្ភាសន៍របស់អុំស្រី ឆាយ លី

ក៖ អ្នកសម្ភាសឈ្មោះ ទី សុខស្រីណុច ខ៖ អ្នកត្រូវសម្ភាសឈ្មោះ ឆាយ លី

**ពត៌មានសង្ខេបរបស់អុំស្រី ឆាយ លី**

*អុំស្រី ឆាយ លី មានទីលំនៅបច្ចុប្បន្នស្ថិតក្នុងខេត្តតាកែវ។ គាត់មានបងប្អូន ៧នាក់ ស្រី៥ ប្រុស២(ស្លាប់ម្នាក់) ហើយគាត់ជាកូនទី៣ក្នុងគ្រួសារ។ គាត់មានស្រុកកំណើតនៅក្នុងខេត្តតាកែវនេះផ្ទាល់តែម្តង។ គាត់រៀបការ នៅក្រោយពេលចេញពីប៉ុលពតបានមួយឆ្នាំជាង។ អុំស្រីមានកូនចំនួន៥នាក់ ស្រី៣ ប្រុស២(ស្លាប់ម្នាក់)។*

ក៖ ចា៎ ឥឡូវសូមជម្រាបសួរអុំ ខ្ញុំចង់ណែនាំអុំអោយស្គាល់ពីគំរោងមួយនឹងគឺជាគំរោងប្រវត្តិសាស្ត្រផ្ទាល់មាត់ របស់សកលវិទ្យាល័យព្រីហាមយ៉ុងនៅសហរដ្ឋអាមេរិក​ គំរោងនឹងគឺគេធ្វើឡើងដើម្បីកត់ត្រាអ្វីដែលអុំនិយាយ ផ្ទាល់មាត់ដើម្បីទុកជាប្រវត្តិដល់កូនចៅអុំបានដឹង និងស្គាល់។ ច៎ា អុំខ្ញុំចង់សួរអុំថា តើអុំមានត្រកូលហើយនឹង ឈ្មោះអីគេដែរអុំ?

ខ៖ ខ្ញុំត្រកូល ឆាយលី…ត្រកូលខ្ញុំ? សួរពីឪពុក រឺសួរពីអាម៉េចចុះ? ឆាយអុំ លី

ក៖ នេះត្រកូល នេះឈ្មោះ (នៅពេលគាត់បង្ហាញអត្តសញ្ញាណបណ្ណ័របស់គាត់អោយខ្ញុំមើលខ្ញុំក៏បានចង្អុល ប្រាប់គាត់អំពីត្រកូលគាត់ និងឈ្មោះគាត់)

ខ៖ ច៎ា ចឹងខ្ញុំឈ្មោះឆាយ លី។ ហើយម៉េចទៀត?

ក៖ ចឹង ត្រកូលអុំគឺឆាយ ហើយឈ្មោះអុំគឺលី

ខ៖ ច៎ា ខ្ញុំឈ្មោះលី

ក៖ ចឹង អុំ តាំងពីដើមមកតើអុំមានឈ្មោះហៅក្រៅអីហ្អេអុំ?

ខ៖ អត់ហ្អេស ឈ្មោះញ៉ុមតែអញ្ចឹង

ក៖ ច៎ា

ខ៖ ឈ្មោះលីតែអញ្ចឹង

ក៖ ច៎ា ចុះនៅក្មេងមានណាគេហៅឈ្មោះអុំអីផ្សេងអត់? ដាក់ឈ្មោះអីផ្សេងអត់?

ខ៖ អត់…អត់មានគេហៅផង…អឺ អត់មានផង ឈ្មោះតែលី លី អញ្ចឹង

ក៖ ច៎ា ហើយឆ្នាំនេះអុំអាយុប៉ុន្មានហើយអុំ?

ខ៖ ចូលឆ្នាំថ្មីនេះ ហុកសិប…បួន ហ្អេ ហុកបួន រឺហុកម៉ាន?...៦៤ ហ្អាយ

ក៖ ៦៤?

ខ៖ ច៎ា ៦៤

ក៖ ចុះអុំមានចាំថាអុំកើតឆ្នាំណាអីអត់អុំ?

ខ៖ កើតនៅឆ្នាំ ១៩០២

ក៖ ១៩៥៨ (ពីព្រោះគាត់បង្ហាញអត្តសញ្ញាណបណ្ណ័គាត់ហើយក្នុងនោះគេសរសេរឆ្នាំ១៩៥៨ តែគាត់ប្រាប់ឆ្នាំដល់ខ្ញុំច្រលំហេតុនេះទើបខ្ញុំចង្អុលប្រាប់គាត់នៅឆ្នាំដែលគាត់កើត)

ខ៖ ណា?

ក៖ នេះអុំនេះ នេះហ្អី (ចង្អុលឆ្នាំក្នុងអត្តសញ្ញាណបណ្ណ័អោយគាត់មើល)តាមអត្តសញ្ញាណបណ្ណ័ហ្អី

ខ៖ ចុះអានេះស្អីគេចុះអូន? (គាត់ចង្អុលថ្ងៃខែឆ្នាំកំណើតក្នុងអត្តសញ្ញាណបណ្ណ័ហើយសួរ)

ក៖ អានេះថ្ងៃទី១៩ ខែ២ ឆ្នាំ១៩៥៨ (ខ្ញុំអានថ្ងៃខែកំណើតក្នុងអត្តសញ្ញាណបណ្ណ័អោយគាត់ស្តាប់)

ខ៖ អញ្ចឹងហ្អេស?

ក៖ ច៎ា

ខ៖ អានឹងឆ្នាំ ខែហ្អេស?

ក៖ នឹងហើយ ចឹងអុំកើតនៅឆ្នាំ១៩…?

ខ៖ ១៩៨០…. (គាត់មើលច្រលំ)

ក៖ ១៩៥៨

ខ៖១៩៥៨

ក៖ តាមអត្តសញ្ញាណបណ្ណ័អុំ

ខ៖ ច៎ា

ក៖ ចុះបើគិតតាមរបៀបខែខ្មែរយើងហ្អអុំ? ដូច…ឧទាហរណ៍ថាយើងកើតខែអាសាឍ រឺខែចេត្រអីចឹង អុំកើតខែណាវិញ?

ខ៖ បើរាប់ បើនិយាយពីខែខ្មែរយើងអានិងខែអាសាឍ ប៉ិនមិនដឹងខ្នើត រឺរនោចទេ អឺអត់ចាំ

ក៖ ច៎ា

ខ៖ និងហើយខែអាសាឍ ខ្មោចម៉ែខ្ញុំស្លាប់យូរហើយ

ក៖ ច៎ា ចុះអុំកើតនៅណាដែរអុំ? នៅក្នុងខេត្តតាកែវនេះផ្ទាល់មែន?

ខ៖ ខ្ញុំកើតនៅ…នៅនឹង ភូមិនិងផ្ទាល់ហ្មង …ភូមិនមោនឹង

ក៖ ភូមិនមោ?

ខ៖ និងហើយ ភូមិនមោ អត់មានកើតនៅណា នៅភូមិកំណើតនៅនឹងហ្មង

ក៖ ខេត្ត? តាកែវ?

ខ៖ ខេត្តតាកែវ ស្រុកត្រាំកក់ ខេត្តតាកែវ នៅភូមិនមោ ឃុំជាងទង

ក៖ ភូមិនមោ ឃុំជាងទង…

ខ៖ ស្រុកត្រាំកក់ ខេត្តតាកែវ

ក៖ ច៎ា ចុះអុំមានបងប្អូនទាំងអស់់ម៉ាននាក់ដែរអុំ?

ខ៖ អ្នកស្លាប់រាប់អត់?

ក៖ រាប់

ខ៖ ខ្ញុំមានបងប្អូន ៧នាក់។ ប្រុស២ ស្រី៥ ។ ស្រី..អឺ បងគេបង្អស់នឹងស្រី, បន្ទាប់មកស្រី, ខ្ញុំកូនទី៣

ក៖ អូ អុំជាកូនទី៣ ។ ហើយចុះបងប្អូនអុំមានឈ្មោះអីគេខ្លះអុំ​?

ខ៖ ១.ឈ្មោះ ឆាយ ហឹង, បន្ទាប់មក ឆាយ…មិនបាច់ដាក់គឹមហ្អេស ឆាយ​ ឡេង, បន្ទាប់មកខ្ញុំនេះ ឆាយ លី, បន្ទាប់មកឆាយ…ឆាយ ម៉ុន ស្លាប់ហើយធ្វើទាហានប៉ុលពត

ក៖ ច៎ា

ខ៖ ច៎ា ហើយបន្ទាប់មក ឆាយ ជ្រេង, ឆាយ ជ្រិន, បន្ទាប់មក ឆាយ សាមុត កូនពៅគាត់

ក៖ ច៎ា ចឹងអុំនៅមានចាំអនុស្សាវរីយ៍ល្អៗអីជាមួយបងប្អូនអុំមានអីខ្លះអត់អុំ?

ខ៖ ចាំដែរតាស កាលនៅតូចៗចាំរឿង…កាលពីតូចខ្ញុំឃ្វាលតែគោនឹង ចាំរឿងឃ្វាលគោជាមួយអាប្អូនប្រុស មួយស្លាប់នៅ នែ….ជំនាន់ប៉ុលពតហ្អាស អោយតែខែដើមឆ្នាំហើយអោយខ្ញុំទៅដឹកគោ ខ្មោចឪខ្ញុំហ្អាស

ក៖ ច៎ា

ខ៖ អឺម ដឹកគោយកទៅមើល នឹកឃើញដែរតាស

ក៖ ច៎ា ចុះឥឡូវពួកគាត់ទាំង….គឺថាបងប្អូនអុំស្លាប់អស់២នាក់មែនហ្អេស?

ខ៖ ស្លាប់ម្នាក់

ក៖ ស្លាប់ម្នាក់?

ខ៖ ចា៎ ស្លាប់ម្នាក់ឈ្មោះ ឆាយ ម៉ុន នឹង

ក៖ ច៎ា ឥឡូវពួកគាត់នៅណាខ្លះអុំ? អ្នកដែលនៅរស់ទាំងអស់នឺង?

ខ៖ នៅរស់នៅនេះ​ អឺ…៤ អឺ ៥នាក់នៅនេះ នៅបៀតៗគ្នានិង ខ្ញុំនៅនឹង។ នៅនេះនៅខ្ញុំ បងខ្ញុំឈ្មោះឡេង ហើយបន្ទាប់មកប្អូន….ស្រីពីរនាក់ ជ្រិន,ជ្រេង ហើយខ្ញុំនឹង

ក៖ នៅណា? នៅខេត្តតាកែវនឹង? ភូមិជិតគ្នាចឹងហ្អអុំ?

ខ៖ ច៎ា ហើយប្អូនពៅនៅកំពង់ចាម ហើយបងគេបង្អស់នៅអង្គបក្សី នៅភូមិអង្គបក្សី

ក៖ ច៎ា ហីចុះម្តាយអុំឈ្មោះអីដែរអុំ?

ខ៖ ឈ្មោះ រាម ហ៊ីម …រាមហ្អាស

ក៖ រាម ហ៊ីម?

ខ៖ ច៎ា

ក៖ ចុះឪពុកអុំ?

ខ៖ អឺ ឪពុកខ្ញុំឈ្មោះ ឆាយ ព្រឹម

ក៖ អុំចាំហ្អេសបើមកដល់ឥឡូវពួកគាត់មានអាយុម៉ានដែរអុំ?

ខ៖ រាប់ពីកាល់....ខ្ញុំចាំកាលគាត់ស្លាប់អឺ ឪ៦៩...កុរ ជូត...ឈប់សិនម៉ែអាយុបងឪ១ឆ្នាំ មួយ៧០ មួយ៦៩។ ម៉ែខ្ញុំ៧០ ឪខ្ញុំ៦៩

ក៖ ច៎ា

ខ៖ និងនិយាយពីត្រឹមអាយុគាត់ស្លាប់ហ្អាណា ហីស្លាប់ទៅចូលសាមសិបឆ្នាំជាងហ្អាយ សាមសែសិបឆ្នាំហ្អាយ

ក៖ ចុះអុំនៅមាននៅចាំថាគាត់កើតឆ្នាំណាហ្អេអុំ?

ខ៖ គាត់ហ្អេស?

ក៖ ច៎ា

ខ៖ គាត់កើតឆ្នាំជូត ប៉ុន្តែមិនដឹងជារឿងខែយើងខែនិងមិនដឹងខែអី ខ្ញុំអត់ដឹង ខ្ញុំអត់បានសួរព្រោះកាលនិងគាត់និយាយតំណាលរឿងគាត់ហ្អាស អឺ​ ពួកឥស្សរៗនិងណា គាត់រត់ពួកឥស្សរៗ និងខាងបារាំង ហ្អីខាងស្អីគេទេពួកឥស្សរនិងហ្អាស

ក៖ ច៎ា

ខ៖ និងហ្អាយ លឺសូរគាត់និយាយ ហើយខ្ញុំវានៅតូចៗអត់សូវចាប់អារម្មណ៍រឿងសួរដេញនាំអត់មានបាន ដំណាលសួរគាត់រឿងចឹងចឹងហ្អាស

ក៖ ចឹងដឹងតែគាត់កើតឆ្នាំជូត

ខ៖ ច៎ាដឹងតែគាត់កើតឆ្នាំជូត

ក៖ ចុះម្តាយ?

ខ៖ ម្តាយ ឆ្នាំកុរ

ក៖ ចុះ របៀបខែចេត្រ ខែអីហ្អអុំ មានដឹងគាត់កើតរបៀប...អានិងគេហៅឆ្នាំចន្ទ័គតិហ្អាស ខែចេត្ររឺក៏...

ខ៖ អានឺង អាខែនេះនិងអត់ដឹងគាត់កើតខែអីព្រោះដឹងថាឆ្នាំជូត ដឹងថាអាយុគាត់ពេលស្លាប់នឹងសួរចាស់ៗហ្អេ ណា ខ្ញុំសួរចាស់ៗជិតខាងថា ឪខ្ញុំឆ្នាំអីគេ? ម៉ែឆ្នាំអីគេ? ដល់ខ្ញុំចាស់ចឹងហ្អាស់បានខ្ញុំសួរគាត់ហ្អាស

ក៖ ច៎ា

ខ៖ អត់បានចាប់អារម្មណ៍រឿងសួរគាត់តំណាលព្រេងពីដើម អត់បានសួរទេ ទាល់តែគាត់ស្លាប់បាត់បាន នឹកឃើញសួរគាត់ ថាគាត់ពីរនាក់និងកើតឆ្នាំអី? បានស្លាប់និងគាត់ស្លាប់កន្លះខែម្នាក់ គាត់ស្លាប់អត់បានមើលថែគ្នាទេម៉ែខ្ញុំហើយឪខ្ញុំនិង

ក៖ គាត់កើតនៅតាកែវនឺងដែរមែនអុំ?

ខ៖ គាត់កើតនៅតាកែវនឺង ពីដើមនៅស្រុកនេះគឺភូមិដូងគេហៅភូមិដូង កាលពីសម័យគាត់ហ្អាស

ក៖ ច៎ា

ខ៖ អានិងលឺគាត់ថាកើតនៅភូមិដូងនិងណា ភូមិដូងភូមិខាងត្បូងនេះ ជួរភូមិនមោនៅនេះមួយក្រវ៉ល់ភូមិ

យើងនេះ

ក៖ ច៎ា គាត់ទាំងពីរនាក់កើតនៅភូមិដូងទាំងពីររឺ?

ខ៖ ច៎ា ភូមិដូង

ក៖ ចុះម្តាយឪពុកអុំគាត់រកស៊ីអីដែរអុំ?

ខ៖ គាត់ខាងអ្នកធ្វើស្រែ អត់មានរកស៊ីអីផង គាត់ខាងអ្នកស្រែ

ក៖ ច៎ា ហីអុំនៅចងចាំរឿងអីខ្លះពីម្តាយឪពុកអុំដែរ?

ខ៖ អត់ចាំ ព្រោះញ៉ុមនៅតូចៗហើយក៏អត់បានសួរគាត់ អើយ...កាលនៅតូចៗនិងក្មេងវានៅដើរលេង ដូចនៅស្រាតដដែលនឹងរត់លេងទឹកភ្លៀងនិងហ្អា មានបានចាប់អារម្មណ៍

ក៖ ច៎ា ចុះគាត់មានធ្លាប់ប្រាប់អុំពីជីវិតរបស់គាត់អីដែរអត់អុំ?

ខ៖ ជីវិតបស់គាត់អ្នកក្រ គាត់ក្រ ម្តាយគាត់នឹងខ្វាក់ភ្នែកទាំងពីរ ម្តាយខាងឪពុកហ្អាសអាងឹតភ្នែកទាំងពីរ ហី ជីតាខ្ញុំឆាយនិងមិនដឹងថាគាត់ឈឺអីទេគាត់ស្លាប់នឹង ខ្ញុំអត់ដឹងហ្អេ ព្រោះអត់...អត់បានសួរគាត់ គាត់ស្លាប់នឺង....ឪខ្ញុំនិងហ្អាស អាយុប៉ុន្មានហ្អេ ខ្ញុំអត់ដឹង

ក៖ ច៎ា ចុះអុំនៅចាំឈ្មោះតា យាយបស់អុំអត់?

ខ៖ តាខាង....ខាងឪពុកហ្អ?

ក៖ ទាំងសងខាង

ខ៖ ត្រកូលខាងឪពុក ឆាយ ហើយយាយឈ្មោះយាយកែវ អើ...ខាងម្តាយឪខ្មោចម៉ែខ្ញុំឈ្មោះ តារាម ហើយ ប្រពន្ធគាត់ឈ្មោះយាយមុំ នៅចាំ ប៉ុនមិនដឹងរូបគាត់ម៉េចហ្អេណា អត់ដឹង

ក៖ ចុះដឹងគាត់ប្រហែលកើតឆ្នាំណាហ្អេស?

ខ៖ អត់ដឹង ខ្ញុំអត់ដែលឃើញឈ្មោះគាត់ ហើយគាត់ក៏អត់មានរូបថតអោយមើលទៀត អើកាលនុងសម័យនិង មិនដែលមានរូបថតផង ទើបតែសម័យឥឡូវទេ អត់ដែលចេះថត ចេះអីនិងគេផង

ក៖ ចុះអុំរស់នៅក្នុងខេត្តតាកែវនេះអស់រយះពេលប៉ុន្មានឆ្នាំហើយអុំ?

ខ៖ តាំងពីខ្ញុំកើតមក មើលតាំងពីខ្ញុំកើតមកឥឡូវអាយុខ្ញុំ ៦៤ ហ្អាយ ច៎ា ខ្ញុំកើតនៅកន្លែងនិង ចាស់កន្លែងនឺង ទៅវិញប្រហែលនៅកន្លែងនឺងដែរដឹង

ក៖ ហើយចុះ អុំមានបងប្អូនរស់នៅក្រៅប្រទេសហ្អេស? បងប្អូនបង្កើត

ខ៖ អត់ហ្អេស នៅក្នុងនេះទាំងអស់។ សុទ្ធតែអ្នកធ្វើស្រែទាំងអស់គ្នា

ក៖ ច៎ា ចុះប្តីអុំគាត់ឈ្មោះអីដែរអុំ?

ខ៖ ឈ្មោះ ទូច នី។ នៅភូមិជាមួយគ្នានិង ប៉ុន្តែគាត់នៅចុងខាងលិច

ក៖ ចុះអុំការបានម៉ានឆ្នាំហើយ?

ខ៖ ការ?

ក៖ តាំងពីឆ្នាំណាដែរអុំ?

ខ៖ ៨០ម៉ាន? ច៎ា ម៉ោពីប៉ុលពតវិញ ម៉ោពីប៉ុលពតបាន បានហឹម........បានប្រហែលមួយឆ្នាំជាង នឹងខ្ញុំការ ។ ការនៅអាយុ២៥ គាត់ក៏២៥ដែរ

ក៖ ចុះឆ្នាំ? ចូល១៩៨០ដឹង? ព្រោះប៉ុលពតចប់ ១៩៧៩

ខ៖ ៧៩? នឹងនឹង៨០ ប៉ុន្តែ១៩៨០ជាងទេ ខ្ទង់៨០ជាង ខ្ទង់៨២...រឺក៏១៩៨៣

ក៖ ច៎ា នឹងហើយ

ខ៖ ខ្ញុំវាអត់នៅចាំ

ក៖ ចា៎ ចុះអើ....ការរៀបការនឹង(ការរៀបអាពាពិពាហិ៍)រៀបចំឡើងដោយម្តាយឪពុកអុំអ្នករៀបចំ រឺមួយក៏អុំ ស្រលាញ់គ្នាខ្លួនឯង

ខ៖ ចាស់ៗគាត់គិតគូរដូចថាយើងសួរចិត្តគ្នា សួរចិត្តហ្អាណា ចាស់ៗដូចថាស្រលាញ់កូនអ្នកនេះហើយ ហើយគាត់អឺ.....ចូលសួរ សួរកូនប្រុសព្រមទទួលនាងនេះ មិនមែនស្រលាញ់គ្នាដូចអឺ...ក្មេងៗអាឡូវហ្អេណា តែចាស់ៗអឺ....គាត់ចូលសួរហើយយើងមើលទៅវាអាចពឹងគ្នាទៅទៅវិញទៅមកបាន អានិងយើងព្រមរាងខ្លួន ហើយម៉ែឪការអោយទៅ

ក៖ ច៎ា ចុះជំនូនគេគិតម៉េចដែរអុំជំនាន់នឹង?

ខ៖ អត់មានទេស អត់មានជំនូនទេ គ្រាន់តែមកពីរត់វិញការអង្ករនិង ការអង្ករ ការ...ម្ហូប....ម្ហូបត្រីនឹង ត្រីគេ ទៅចាប់នៅបឹងតាកែវហ្អ

ក៖ ចុះកាលតំបូងអុំជួបគ្នាម៉េចដែរ? ពេលមុនការហ្អាស?

ខ៖ នឹងហើយជួបមុនការនឹងបងប្អូនផ្គូរផ្គងចឹង ជួយគ្នាផ្គូរផ្គងដូចថាអាយុច្រើននាំគ្នាផ្គូរផ្គងហ្អាស ដូចថា ឃើញនេះនៅទំនេរនឹងបងប្អូនគេផ្គូរផ្គង ម៉ែឪគាត់នេះរាងខ្លួន ប៉ុន្តែយើងអត់ដែលបាននេះចិត្តគ្នាទេ អានឹង ដូចថាម៉ែឪទុកដាក់អានឹងហ្អាស យើងថាចឹងហ្អាយណា ម៉ែឪយើងទុក ឪពុកដាក់អានឹង

ក៖ ច៎ា ចឹងអុំចេះអានអក្សរហើយសរសេរអក្សរបានច្រើនហ្អេសអុំ?

ខ៖ អានរួច ហើយមើលក៏រួចដែរ ហើយសរសេរក៏សរសេរបានខ្លះដែរព្រោះខ្ញុំរៀនកាលជំនាន់នឹង ជំនាន់សម្តេច សីហនុ អឺ...ឆ្នាំ...ឆ្នាំ១៩៦០....៦០រឺ៥០ទេស..? អាសៀវភៅនេះខ្ញុំរៀនថ្នាក់ទី៩ ទី៩សម័យនុងគេរាប់ពីថ្នាក់... ថ្នាក់ទី១២ គឺថ្នាក់មត្តេយ្យ គេរាប់ទី១២មក ១២ក ១២ខ ហី១១ ,១០, ៩ អានឹងគេរាប់ចឹងវិញហ្អាសមិនដូច សម័យឥឡូវហ្អេណា។ សម័យមុនគេរាប់ពីខ្ពស់មកទាប ថ្នាក់ទី១សុទ្ធតែពួកបណ្ឌិតអីហើយអានឹង សុទ្ធតែពួកគេរៀនខ្ពស់ៗជំនាន់សីហនុនឹង

ក៖ ចុះអុំមានចេះភាសាអីផ្សេងក្រៅពីភាសាខ្មែរនឹងហ្អេស?

ខ៖ អត់ កាលនឹងវា.....បើចេះរៀនតែបារាំងបន្តិចៗនឹង ប៉ុន្តែភ្លេចអស់ហើយអត់ដែលយកចិត្តទុកដាក់ផង ប៉ុន្តែចាំខ្មែរគ្រាន់មើលអក្សររួច

ក៖ ច៎ា ចឹងអុំថារៀនបានត្រឹមថ្នាក់ទីម៉ានមិញ?

ខ៖ ទី៩ សម័យសង្គម

ក៖ ចឹងពីសម័យមុនគេរៀនពីថ្នាក់ទី១២ចុះមកមុនមែន?

ខ៖ នឹងហើយពី១២ចុះមកមុន គេចូលតំបូងថ្នាក់ទី១២ក អានឹងដូចជាមត្តេយ្យគេយកបង្ហាត់....បើនិយាយពី ក្មេងឥឡូវ អាដែងកូនក្មេងគេយកទៅបង្ហាត់រៀន....ដូចរៀននេះនិងហ្អាស ដូចរៀនចូលទៅសាលាតំបូងហ្អាស

ក៖ ច៎ា

ខ៖ បន្ទាប់មកបានគេអោយរៀនសរសេរអក្សរ ប៉ុន្តែពីមុនហើយឥឡូវខុសគ្នាកាលពីសង្គម កាលពីសង្គមគេ សុទ្ធតែវាស់ដៃ នេះវាស់ដាក់ដៃអោយដល់ស្លឹកត្រចៀកនេះបាន...បានអោយចូលរៀន មិនដូចក្មេងៗឥឡូវ ៤ទៅ៥ឆ្នាំអីគេអោយចូលរៀនទេ កាលមុនដល់៧ឆ្នាំទៅ៨ឆ្នាំនុស

ក៖ ចុះអុំនៅចាំសាលាអុំឈ្មោះអី? ហើយនៅណាដែរអុំ?

ខ៖សាលាកាល់ខ្ញុំរៀនហ្អេស? សាលាមឿងចា នុះនៅខាងជើង នៅតាមផ្លូវក្បែរស្ទឹងខាងជើងហ្អ

ក៖ច៎ា...ហីអុំមានមិត្តភក្តិស្និតស្នាលតាំងពីតូចរហូតដល់ឥឡូវអត់?

ខ៖ អត់ហ្អេស អត់ដែលមានមិត្តភក្តិផង អត់ដែលមានមិត្តភក្តិដល់ឥឡូវនិង ប៉ុន្តែឥឡូវយើងចាស់ៗហើយ​ពេលយើងទៅបុណ្យទានអីដូចថាញាតិព្រះធម៌យើងធ្វើបុណ្យជាមួយគ្នាហ្អាស់ ស្គាល់គ្នាពេលយើងធ្វើបុណ្យ ទានជាមួយគ្នា ប៉ុន្តែអត់មានរាប់អានគ្នាធ្វើមិត្តភក្តិចិត្តមួយថ្លើមមួយអីអត់ទេ

ក៖ ចុះ ក្រៅពីធ្វើស្រែអុំមានរកស៊ីអីផ្សេងអត់?

ខ៖ អត់...អត់មានរកស៊ីអីផងធ្វើតែស្រែមួយជីវិតអុំពីកើតពីម៉ែមកទល់ឥឡូវធ្វើតែស្រែនឹង ធ្វើស្រែនឹងក៏មិនបាន ផលអីអោយច្រើនដែរព្រោះអឺ...យើងនិយាយទៅពីសម័យនឹងយើងអ្នកទុនទាប អត់មានខ្សែរយះអីយើងធំដុំអី អោយដូចគ្នា ហើយគ្មានបងប្អូនណាគេចេះដឹងអីរកផ្ចុងផ្តើមយើងហ្អាស់...អ្នកស្រែធ្វើតែស្រែ

ក៖ ធ្វើស្រែហើយអុំនៅតែផ្ទះហ្អេស?

ខ៖ និងហើយធ្វើស្រែហើយនៅតែផ្ទះ

ក៖ ច៎ា ចុះតាំងពីក្មេងដល់ឥឡូវអុំបានមើលឃើញថា តើជីវិតអុំមានការផ្លាស់ប្តូរអីខ្លះហ្អេស?

ខ៖ តាំងពីក្មេងដល់ឥឡូវញ៉ុម....និយាយចាប់ពីត្រឹមខ្ញុំមានគ្រួសារហ្អាណា

ក៖ ច៎ា

ខ៖ កាលមានគ្រួសារកូននៅតូចៗអានឹងយើងលំបាកដែរ ប៉ុន្តែកាលនុងផ្ទះយើងវាតូចមានគ្រែតែ១ រោងតូច ប៉ុន្តែឥឡូវកូនធំៗហើយកូនចេះរកលុយរកអីហើយ បានដូចជារាងធូធារគ្រាន់បើ វាមិនធូរធារអីណាស់ណា គឺថាហូបគ្រាន់ ចាយក៏វាមិនខ្វះអីដល់រហេមរហាមអីហ្អេណា គឺថាបានចាយមួយត្រឹមត្រូវ

ក៖ ចុះតាំងពីក្មេងមកអុំមានចូលចិត្តម្ហូបអី តាំងពីតូចដល់ធំនៅចូលចិត្តដដែលអត់? ហីមានល្បែងអីដែល ចូលចិត្តលេងហ្អេស?

ខ៖ ល្បែង...អត់ បើខ្ញុំវិញអត់មានចូលចិត្តរឿងល្បែងអីទេ អត់មានព្រោះមនុស្សដូចរាងអត់សូវយកចិត្តទុកដាក់ រឿងល្បែងអស់និងហ្អេស

ក៖ ច៎ា ចុះម្ហូបវិញអុំ?

ខ៖ ម្ហូប...ពីដើមហ្អាស ពីដើមយើងហូបអាកូនក្រាញ់នឹង កូនក្រាញ់កូនក្តាមនឹងចូលចិត្តលីងណាស់។ សម័យពីដើមហើយឥឡូវនិងអត់.....ហឹម...ដឹងចូលចិត្តអីទេស ឥឡូវបើថាចូលចិត្តមិនដឹងចូលចិត្តអី

ក៖ ចុះអុំ តាំងពីតូចមកមានចាំបទចម្រៀងណាមួយជាងគេ? រហូតដល់ឥឡូវហ្អាស?

ខ៖ ចំរៀងគោរពទង់ជាតិពីសម័យសង្គមហ្អាស សូមពួកទេវតានឹង

ក៖ ចា៎

ខ៖ ច៎ា ប៉ុន្តែខ្ញុំអត់យកចិត្តទុកដាក់ អឺ....សូត្រអីទេប៉ុន្តែនឹកឃើញចាំចំរៀងនឹង ហើយក្រៅពីនឹងខ្ញុំអត់ដែល ហាត់ អត់ដែលសមអីទេ បើខ្ញុំអ្នកស្រែសុទ្ធ អត់មានចេះទេ មិនមែនកងកុមារអីទេ អ្នកកងនារីប៉ុន្តែនារីនឹង នារីដូចមិនសូវនេះដូចគេទេ....ជំនាន់ប៉ុលពតនោះ

ក៖ ចុះអ្នកផ្ទះអុំមានណាគេចេះលេងភ្លេងហ្អេអុំ?

ខ៖ អត់....អត់មានផងសុទ្ធតែបងប្អូនស្រីៗបើប្អូនប្រុស ពីមុនប្រុសពីរ ឥឡូវនៅប្រុសពៅមួយ អាប្រុសមួយមុន ស្លាប់បាត់ហើយវាស្លាប់កំលោះអាយុម៉ាន...ម៉ានដណ្តប់និងទៅធ្វើទាហានប៉ុលពតស្លាប់នៅសមរភូមិ

ក៖ ច៎ា ចុះផ្ទះអុំតាំងពីក្មេងដល់ឥឡូវវាមានការប្រែប្រួលម៉េចដែរអុំ? ផ្ទះនៅពីតូចម៉េច ហើយឥឡូវវាមានការ ប្រែប្រួលម៉េច?

ខ៖ វាមានការប្រែប្រួលច្រើនដែរកាលពីតូច ខ្ញុំនៅជាមួយឪខ្ញុំផ្ទះវាមិនតូចអីពេកទេ តែខ្ញុំចង់និយាយថាពីពេលខ្ញុំ ចេញពីឪពុកខ្ញុំមកមានគ្រួសារមានអីនឹងខ្ញុំប្រែប្រួលតិចដែរ ប្រែប្រួលអញ្ចេគ ប្រែប្រួលរឿងកូនខ្ញុំធំៗហើយរក លុយអោយបានចាយរាងស្រួលបន្តិចហើយណា ថាយើងធ្វើស្រែវាហត់ហើយតែលុយកាក់វាបានមួយចាយវា អត់ខ្វះ....អត់សូវខ្វះ

ក៖ ច៎ា

ខ៖ យើងអ្នកស្រែយើងចាយត្បិតត្បៀតដែរ ចាយរិះចាយថាំ

ក៖ ចឹងកាលមុនអុំផ្ទះរាងតូច ដល់ពេលឥឡូវផ្ទះធូរធារយើងបានផ្ទះរាងធំ

ខ៖ ច៎ា ផ្ទះរាងធំជាងមុន

ក៖ ចុះអុំមានបានចូលរួមជួយធ្វើផ្ទះនឹងហ្អេស? រឺក៏ជួលគេធ្វើហ្មងអុំ?

ខ៖ ផ្ទះនេះខ្ញុំជួលគេ លុយ...លុយកូន បើផ្ទះខ្ញុំមុនដុតបាត់ហើយ រូសដុតហ្មង

ក៖ ម៉េចចឹងអុំ?

ខ៖ ពុកហ្អឹស (ផ្ទះពុកផុយ)

ក៖ អ៎

ខ៖ ហេស ហេស លុយកូនធ្វើអោយបាននៅទៅ

ក៖ ចុះអុំមានជំនាញអីសម្រាប់បន្តវេនក្នុងគ្រួសារហ្អេស? របៀបថាអុំមានអីអោយកូនអុំបន្តវេនពីអុំហ្អេស?

ខ៖ ជំនាញ...កាល់ពីខ្ញុំនៅក្រមុំអានឹងខ្ញុំត្បាញ ប៉ុន្តែឥឡូវខ្ញុំភ្លេចបាត់អស់ហើយ ខ្ញុំអត់ដែលយកចិត្តទុកដាក់ ហ្អាណា ជំនាញដែល..ប្រចាំជីវិតខ្ញុំគឺស្ទូងដកនិងហើយ

ក៖ ដកស្ទូងហ្អេស?

ខ៖ នឺងហើយ អត់មានប្រែប្រួលពីដកស្ទូង ព្រោះបើនិយាយពីជំនាញនឹងសឹងតែស្បថហ្អាស ហត់ហ្អាស ធ្វើស្រែហត់ហ្អាស

ក៖ ចឹងអុំកាន់សាសនាអីដែរអុំ?

ខ៖ ព្រះពុទ្ធ សាសនាព្រះពុទ្ធ តាំងពីខ្មោចម៉ែខ្ញុំមកហើយឪខ្ញុំហ្អាសសាសនាព្រះពុទ្ធ

ក៖ អ៎ ចុះគ្រួសារអុំ?

ខ៖ ដូចគ្នា នឹងហើយតាមព្រះពុទ្ធដូចគ្នា អត់មាន...អត់ដែលដឹងសាសនាក្រៅពីព្រះពុទ្ធនឹងអត់ដែលដឹងទេ ទើបតែសម័យយើងនេះនឹងណាបានដឹងថាមានសាសនាច្រើនណាស់ ពីដើមខ្ញុំកាន់តែសាសនាព្រះពុទ្ធ ដឹងលឺតែសាសនាព្រះពុទ្ធមួយ សាសនាផ្សេងខ្ញុំអត់ដែលដឹងព្រោះម៉ែឪខ្ញុំអត់ដែលតំណាលប្រាប់

ក៖ ច៎ា ចុះជំនាន់ប៉ុលពតហ្អអុំ? សាសនាយើងម៉េចដែរ? យើងអាចទៅវត្តអីបានដូចឥឡូវនឹងហ្អេស?

ខ៖ កាលប៉ុលពតម៉េចបានទៅវត្តបើវត្តគេយកធ្វើរោងបាយអស់ហើយនិង បានអីទៅវត្តបើលោកគេនេះអស់ ហើយនឹងវត្តគេយកធ្វើរោងសហករណ៍នុស ដាំបាយ...រោងបាយហ្អ គេ....កាលនឹងបំបិតលោកបំបិតអីអស់ ហើយ

ក៖ ចុះអុំកាន់សាសនាព្រះពុទ្ធនិងធ្វើអោយចិត្តអុំជ្រះថ្លាម៉េចខ្លះ? អុំបានទទួលឥទ្ធិពលអីខ្លះពីសាសនានេះ?

ខ៖ ខ្មោចម៉ែខ្ញុំនាំខ្ញុំធ្វើបុណ្យតាំងពីតូច ដូចថាអោយចេះទៅវត្តហ្អាស

ក៖ ច៎ា

ខ៖ កាលខ្ញុំនៅជំទង់ប្រហែលអាយុ១០ឆ្នាំកាលពីសម័យសង្គមហ្អាសនៅរឡិករឡក់មិនឆ្លាតដូចក្មេងឥឡូវទេ កាលយើងនៅពីសង្គមព្រះសីហនុហ្អាសឆ្នាំ១៩៥០ជាងហ្អាសកាលនិង១៩៥៤ទៅ១៩៥៥និង កាលនុងខ្ញុំចាំរឿង...ប៉ុន្តែភ្លេចហើយបើសួរប្រវត្តិអោយលំអិតខ្ញុំអត់ចាំទេ ខ្ញុំនឹកឃើញចោះៗហ្អេណា

ក៖ ច៎ា

ខ៖ នឹងហើយគាត់នាំខ្ញុំទៅវត្តធ្វើអោយខ្ញុំសប្បាយចិត្តដែរទៅឃើញព្រះឃើញអីនឹង ហើយដល់ឥឡូវនិងក៏ខ្ញុំ កាន់តែសាសនាព្រះពុទ្ធ ខ្ញុំចង់ធ្វើបុណ្យធ្វើកុសល្យដែរ ប៉ុន្តែយើងធ្វើតាមសមត្ថភាពយើងដែលមាននិងហ្អាស

ក៖ ច៎ា

ខ៖ នឹងហើយ

ក៖ ចុះអុំធ្លាប់បានឆ្លងកាត់បញ្ហាលំបាកអីខ្លះនៅក្នុងជីវិត? អ្វីដែលអុំចងចាំនៅពេលលំបាកជាងគេ?

ខ៖ លំបាក...លំបាកហ្មង លំបាកតាំងពីនៅជាមួយ....ដូចខ្ញុំថានិងហ្អាស កាលពីខ្ញុំនៅជាមួយឪគាត់អោយខ្ញុំ ឃ្វាលតែគោទេចង់ដើរលេងជាមួយគេគឺអត់បានហ្មង ឃ្វាលតែគោពីរនាក់ប្អូនខ្ញុំអាមួយដែលស្លាប់និងហ្អាស គោមួយនឹមនិងគឺមួយម្នាក់ម៉ោង២ត្រូវចេញ ម៉ោង៥ត្រូវដឹកចូលផ្ទះមួយម្នាក់ បើគោឆ្អែតអានឹងគ្រាន់បើ បើអត់​ឆ្អែតទេជួនកាលគាត់ស្តីអោយ ជួនកាលគាត់.....យើងជាកូនគាត់​ គាត់រាងកាចដែរនឹងណា

ក៖ ច៎ា

ខ៖ នឹងហើយ តែពីរនាក់នឹងទេ ហើយគេប្អូន២នាក់ទៀត បងៗនិងគេអត់ទៅទេ ព្រោះខ្ញុំចាំបានថាខ្ញុំនឺងលំបាករឿង គោពីរនាក់ប្អូនខ្ញុំដែលស្លាប់នឹង ប្អូនពីរនាក់ស្រីនឺងក៏គេអត់មានលំបាក ហើយបងខ្ញុំនឹងក៏អត់មានលំបាកអីដែរ

ក៖ ច៎ា ចុះជំនាន់ប៉ុលពតហ្អអុំ?

ខ៖ ប៉ុលពតខ្ញុំលំបាកណាស់ ខ្ញុំទៅនៅកងនារីគេនៅកោះអណ្តែត ទៅស្មានថា...ដូចថាជឿឃោសនាគេនោះ កាលនុងចង់ធ្វើពេទ្យ ប៉ុន្តែមានបានធ្វើពេទ្យឯណា ទៅជីកបន្លានៅកន្លែង០៨នៅអើ...នៅបន្ទាយធ្លាយនេះនឹង នៅកោះអណ្តែតនិង ទៅជីកអាប៉ែលបំពង់នឹងគ្រវាត់ហ្អែង ហើយបាយមានស្អី បាយបបរមួយខ្ទះប៉ុន្មានកំប៉ុងរាវរាវ ហូបឡើងហើមឈឺជំនាន់ប៉ុលពតខ្ញុំវេទនាហ្អាស ខ្ញុំវេទនាជាងគេមួយជីវិត មួយជីវិតបងប្អូនខ្ញុំគឺខ្ញុំកំសត់ជាង គេវេទនាជាងគេព្រោះអីខ្ញុំឆ្លងកាត់ការលំបាកច្រើន

ក៖ ច៎ា តែឥឡូវអុំបានតស៊ូបានផ្ទះធំ លែងលំបាកដូចមុន

ខ៖ ច៎ា នឹងហើយ លែងលំបាកដូចមុនតែដោយសារកូនទេ បានកូនគេជួយជ្រោមជ្រែងដែរនឹងហ្អាស

ក៖ ច៎ា តែក៏ដោយសារការព្យាយាមរបស់អុំដែរ ដែលចិញ្ចឹមកូនយ៉ាងល្អ

ខ៖ ច៎ា និងហើយមានការឈឺចាប់ច្រើន ព្រោះយើងកាលជំនាន់ប៉ុលពតយើងនៅជាមួយឪពុក ហើយកាល ជំនាន់ប៉ុលពតយើងមានការឈឺចាប់ច្រើនហ្អាណា ម្ល៉ោះហើយយើងមានកិច្ចការអីយើងជួយប្រាប់កូនហ្អាពេល ពិបាកម៉ែធ្លាប់ឆ្លងកាត់យ៉ាងម៉េចខ្លះ ហើយខំរកលុយសន្សំទុកទៅកូនយើងអ្នកអត់ ហើយខ្ញុំនេះក៏ល្ងង់ទៀតទៅ ណាមកណាដើរអត់ចេះជិះកង់ជិះម៉ូតូហ្អេ

ក៖ ច៎ា

ខ៖ ហឹម និយាយអោយអស់ចឹងហ្មង(អុំស្រីគាត់អស់់សំណើច) ទៅណាមកណាអត់ចេះជិះហ្អេ សម័យគេចេះ​ជិះកង់ជិះម៉ូតូតែខ្ញុំដើរ ដាំខ្ទឹមដាំស្ពៃទៅលក់រហូតដល់ផ្សារអង់តាសោមហ្អ ឡើងទៅតាំងពីម៉ោង៤ពីរនាក់នប្តី ប្រពន្ធ អានិងការហើយហ្អាសពីរនាក់ប្តីប្រពន្ធតស៊ូហ្អាសចិញ្ចឹមកូន

ក៖ ច៎ា

ខ៖ គេ គេចេះជិះកង់គេជិះទៅវ៉េវៗ កាលនុងអត់ទាន់មានម៉ូតូអីច្រើនទេ

ក៖ ចុះកូនអុំអីរៀបការអស់ហើយតាសហ្អីអុំ?

ខ៖ នៅពីរនាក់ ការហើយពីរហើយ អាមួយបងគេបង្អស់ស្លាប់ហើយ

ក៖ ច៎ា

ខ៖ នឹងហើយកូន៥នាក់

ក៖ ចុះកាលពីតូចអុំថាធំឡើងចង់ធ្វើអីគេអុំ?

ខ៖ ធ្វើពេទ្យនឺង រៀនចង់ធ្វើពេទ្យកាលជំនាន់ប៉ុលពតមានបានធ្វើពេទ្យណាទៅអូសថ្នែល....(អុំស្រីអស់សំណើច) ទៅគេមានអោយធ្វើពេទ្យណា យើង......អានឹងជំនាន់ប៉ុលពតគេរកប្រភេទហ្អាស មិនដឹងប្រភេទទីប៉ុន្មានទេកាលនុង ប្រភេទី....ភ្លេចប្រភេទបាត់

ក៖ ច៎ា ប្រភេទនឹងគេរើសរបៀបម៉េចអុំ? គេធ្វើម៉េចដឹងប្រភេទណាទៅអុំ?

ខ៖ គេដឹងតាស ប្រភេទអឺ...ប្រភេទល្អគេយកអ្នកក្របំផុត បើយើងរាងមានស៊ីមានអីនឹងប្រភេទទី៣ហ្អេទី២ ហ្អេសអានឹងប្រភេទអន់អានិងហើយគេអោយចេញពីភូមិ ប្រភេទដែលល្អប្រភេទក្របំផុតហើយ...សម័យ ប៉ុលពតគេរកអ្នកល្ងង់ធ្វើអ្នកដឹកនាំហ្អាស កាលនុងខ្ញុំភ្លេចដែរនិងព្រោះខ្ញុំឈឺម្តងចង់ខូចសតិយើងហ្អាស ចឹង ប្រពន្ធ័សតិរាងភ្លេចៗអត់សូវចាំ ភ្លេចច្រើន

ក៖ ឥឡូវលែងពិបាកដូចមុនហើយអុំ

ខ៖ បានកូនៗគេយោងគេជួយ

ក៖ អុំមានអីចង់ផ្តាំផ្ញើរទៅក្មេងៗជំនាន់ក្រោយហ្អេសអុំ? ចៅចៅអុំអីនឹង

ខ៖ នឹងហើយចង់ផ្តាំដែរចៅៗក្មេងៗជំនាន់ក្រោយខំប្រឹងរៀនអោយចេះ អោយប្រឹងរៀនប្រឹងធ្វើការសន្សំលុយ សន្សំកាក់ ប្រឹងរៀនអោយបានចេះកុំអោយល្ងង់ខំធ្វើជាកូនល្អ អោយម៉ែឪនិងសង្គមយើង ក្នុងនាមយើងជាអ្នកកាន់ព្រះពុទ្ធសាសនាយើងធ្វើល្អហ្អាណា ចង់ផ្តាំផ្ញើរតែប៉ុននឹងទេក្មេងៗកូនយើងក៏ដោយ កូនគេក៏ដោយ សូមអោយធ្វើល្អ

ក៖ ច៎ា ចឹងអរគុណច្រើនណាអុំ

ខ៖ ច៎ាៗៗៗ

ក៖ ការសម្ភាសន៍បញ្ចប់ត្រឹមនេះ

ខ៖ ច៎ា

**Note:** អុំស្រីនីគាត់បានអនុញ្ញាតអោយធ្វើការដាក់រូបថត​​​​​​​​​​​​ និងបទសម្ភាសនេះនៅលើគេហទំព័ររបស់​​​សកលវិទ្យល័យព្រីហាមយ៉ុងបាន